Maestrul Nicolae Botgros, conducătorul Orchestrei Naţionale de Muzică Populară "Lăutarii" din Republica Moldova, s-a plâns că a fost nevoit să stea mai mult de două ore la vamă, împreună cu orchestra sa, la revenirea de la un concert de la Bucureşti, scrie newsmaker.md, potrivit news.ro
„Am ajuns unde am ajuns… Orchestră Naţională „Lăutarii”, lăudată de toţi cetăţenii, de toţi diplomaţii, demnitarii de la noi, câ şi din partea cealaltă de Prut, recent venind de la un mare concert de la Bucureşti, succes de nu mai încape în noi şi stăm la vamă de 2 ore şi ceva fără să ne întrebe cineva, măcar un cuvânt…”, a scris Botgros în social media.
„Cum să mai crezi că suntem cineva în lumea asta, dacă nu ne ia în seamă nimeni… şi asta nu e prima oară, de multe ori suntem ajutaţi, mai bine spus, noi ne rugăm de cineva să ne ajute, dar aşa nu se mai poate… Noi avem de lucrat f.mult peste Prut şi avem deja probleme mari, că nu se mai poate de răbdat. Eu trebue de fiecare dată să mă rog pentru a trece frontiera, la diferiţi Vameşi, Poliţişti de frontieră. Spuneţi-mi vă rog ce-ar mai trebui să facem noi, ca să ajungem şi noi Diplomaţi, că nu cred ca vreun diplomat, poate face, ce facem noi la ora actuală… Îmi cer scuze dacă am jignit pe cineva…”, a adăugat dirijorul.
Maestrul Nicolae Botgros este artist al Poporului şi conducătorul Orchestrei Naţionale de Muzică Populară „Lăutarii”.